Vitsast võib kasvada ohtlik puu
#000001
Puude kasvatamisel ja lõikamisel on tähtis teada eesmärki
#000002
Puud on ilusad, väiksena ohutud nagu kassipojad. Suuremaks kasvades ilu vaid suureneb ja nii saab väikesest vitsast uhke puu. Tihti on puu kasvukoht vale. Tihti istutame ise puu valesse kohta kuna ei oska puu suurust ette kujutada. Selleks on vaja võtta mõõdulint ja mõõta puu võra maha ning seda suurust usaldada. Ka kõrgus on vaja silme ette manada. Kusjuures puu kasvab veelgi suuremaks kui on sildil kirjas.
#000003
Puu juured on vähemalt nii kaugel kui on võra, pluss veel mõned meetrid. Maja kõrval kõrguva puu juured on suure tõenäosusega ka vundamendi all. Sellega on mul isiklik kogemus. Puu võra veel räästast ei puudutanud, aga juured vahtisid kanalisatsiooni ehitades sauna eesruumis vastu. Puu jämedamaks kasvades kasvavad ka juured jämedamaks ja lõhuvad vundamenti ning on seega ohuks maja konstruktsioonile. Lisaks võib puu lähedus majale tekitada seinakonstruktsioonis mittesoovitava mikrokliima.
#000004
Vana puu ei ole tingimata vana ja haige. Puu iga on sadu aastaid. Haige võib puu olla siis kui puul on palju kuivanud oksi ja neid ei ole likvideeritud. See on kõige kiirem viis puust lahti saada. Kuivanud okste kaudu pääseb haigus puusse ja selle tagajärjel kõduneb ta seest tühjaks.
#000005
Kõrgete puude maha võtmine hoonete vahetus läheduses ei ole alati kerge. Seepärast tõmba välja kõik seemnest ise kasvma hakanud vitsad ja hoidu maja kõrvale kõrgete puude istutamisest. Ära arvesta sellega, et hakkad puud pügama! Otsi parem sortide hulgast väiksemaid vorme. Suured puud pane majast ikka väga kaugele. Istutamisel vaata, et ta sinu ja ka naabri päikest ära ei varja. Kui varjab, siis tuleb otsida madalam sort.
#000006
Teame enamus muret, mis põhjustatud vanavanemate istutatud puude pärast. Küll on nad majale liiga lähedal, küll varjavad päikese jms. Maha võtta aga ei raatsi. Puude maha võtmine võib põhjustada ka tüli suguvõsas.
#000007
Kui puu on haige või ohtlik hoonetele, liiklusele, elektriliinidele või tema maha võtmine on aianduslikult põhjendatud, siis ei ole vaja rohkem mõelda. Kõrghaljastus on ilus siis kui puu on terve ja õiges kohas. Mina näiteks pooldan vanavanemate istutatud puu maha võtmist, kui see on ohtlik majale või on oma elu ära elanud. Näiteks torkava kuuse (hõbekuusk) eluiga on 30 aastat. Peale selle näeb ta nii näru välja ja järjest hullemaks läheb, et kohe kahju on teda pidada. Ja miks pidada maja seina äärde istutatud elupuud, mis seina määndab ja katust kergitab?
#000008
Kui puud on seni korrapäraselt hooldatud ja sellega väditud suureks kasvamist, siis see peab jätkuma ka hooldaja surma järel. Sellise asja võiks kirjutada lausa testamenti, et mõtetut hirmu ja lahkarvamusi vältida. Testamendiga on kaasas hooldusjuhis, kus on muuhulgas ka märgitud, et puu seisukorra halvenemisel ja ohtlikuks muutumisel, tuleb puu maha võtta. See on tõsine asi.
#000009
Enamus puid talub kenasti pügamist
#000010
Puude kujundamisel ja hooldamisel on eriti tähtis õige lõikamistehnika – halb lõige võib põhjustada vigastuse, mis kestab kogu puu elu. Tagajärjeks on suure ja ilusa puu enneaegne kuivamine või murdumine. Õige lõikamine, mis põhineb taimede bioloogia tundmisel, säilitab nende tervise ja ilusa kuju ning samal ajal parandab meie aedade ja haljasalade esteetilist ning majanduslikku väärtust.
Olemasolevaid kõrgeid puid saab ka madalamaks lõigata. Katsu vaadata ja lõigata nii, et puul jääb alles puu nägu. Elavad palgid ei ole ilus vaatepilt. Jämedaid ja kõrgeid puid ei saa lõigata nagu hekki.
#000011
Kõige parem on hakata puud kujundama siis kui lõikamist vajavad oksad on peened. Jämedate okste tsentrisse on moodustunud juba lülipuit, mis ei osale puidu aktiivses elutegevuses. Surnud puidurakkudes ei aktiveeru puu kaitsemehhanismid ning puu muutub haigustele vastuvõtlikuks.
#000012
Kõrge puu madalamaks lõikamine võiks käia 3-5 a jooksul, siis elab puu lõikamise kõige paremini üle. Lõigata tuleb nii vähe kui võimalik, samas nii palju kui vajalik. Lõikekohad on soovitav üle värvida, et haigused ja niiskus puitu mädandama ei pääseks. Samal eesmärgil on vaja ära lõigata kõik kuivanud oksad nii, et tüügast ei jää, sest tüügas on nagu käsn, mis niiskuse enda sisse imeb ja seeläbi puu hukatusse saadab.
#000013
Kõige parem lõikamise aeg on mai kuni august. Sel ajal on puudel piisavalt energiat, et tõrjuda haigustekitajaid. Kasvuperioodil kasvavad haavad ka kõige paremini kinni. Miinuskraadidega lõigata ei tohi, sest puit on rabe ja lõikamisel võivad tekkida pikilõhed. Puhkeperioodil lõikekoht ei parane ja haav jääb kauaks avatuks.
#000014
Kui puu on vaja maha võtta, siis selleks sobib iga aeg, mis lõikajale on ohutu ja mugav. Ohutustehnika on eriti oluline suurte puude puhul. On soovitav teha ainult seda, mida kindlalt tunned ja oskad! Kui mõistus ja jõud üle ei käi, on otstarbekam teenus tellida. Ohtlik puu võetakse maha ja tükeldatakse sobivas suuruses kütteks.
#000015
Veel teeb muret, et ilusad kuusehekid rikutakse sellega, et neisse jäetakse kasvama puid ja põõsaid. Kuusk ei talu lähedust, eriti lehtpõõsa ja -puuga ning viskab solvunult okka maha ka kõrge rohu korral. Kui oled kasvama pannud pika heki, siis likvideeri kõik läheduses olevad puud ja põõsad ning loo heki kasvuks sobivad tingimused, väeta ja paita, lõika teadlikult, siis saad ilusa varjava heki aastakümneteks.
#000016
Telli ohtlike puude langetamine või ilulõikus 
#000017
Ilusat ja maitsvat jõulukuud kõigile!
#000020